text: Σαράντα ελληνικές εταιρείες του κλάδου μαρμάρου, συμμετείχαν στην 58η Marmomac, που διεξήχθη από 24 έως 27 Σεπτεμβρίου 2024 στη Βερόνα της Ιταλίας.
  Η Enterprise Greece σημειώνει σε ανακοίνωσή της ότι, συνεχίζοντας τη συνεργασία της με τον Σύνδεσμο Επιχειρήσεων Μαρμάρου Μακεδονίας – Θράκης (ΣΕΜΜΘ), οργάνωσε το περίπτερο προβολής του Greek Marble|Then.Now.Forever, στην έκθεση ενώ, από κοινού με το σύνδεσμο, δημιούργησαν και υποστήριξαν διαφημιστική καμπάνια με το Greek Marble | Then. Now. Forever. – A symbol of excellence, η οποία βρισκόταν σε όλα τα κεντρικά σημεία της έκθεσης και τέλος εξασφάλισαν και φέτος την προβολή βίντεο για το ελληνικό μάρμαρο στην κεντρική γιγαντοοθόνη του Hall “Μarmomac Plus Theater”, το οποίο αποτελούσε σημείο συνάντησης αρχιτεκτονικών γραφείων και τον χώρο που πραγματοποιήθηκαν όλες οι σημαντικές ομιλίες και εκδηλώσεις.
  Η 58η διοργάνωση της Marmomac, της μεγαλύτερης και πιο σημαντικής παγκόσμιας έκθεσης για τη βιομηχανία του μαρμάρου εστίασε, στην προβολή προηγμένων τεχνολογιών και βιώσιμων πρακτικών, για τη βελτίωση της παραγωγής αλλά και των εφαρμογών του μαρμάρου και των πετρωμάτων.
  Κορυφαίοι αγοραστές, σύμφωνα με τους διοργανωτές της έκθεσης ήταν η Γερμανία, η Ισπανία, οι ΗΠΑ, η Γαλλία και η Ινδία.
  Σημειώνεται ότι παρατηρήθηκε ιδιαίτερη άνοδος από την Ινδία (10%) καθώς και εντυπωσιακή αύξηση από το Ηνωμένο Βασίλειο (20%).
  Παράλληλα με την έκθεση, όπως αναφέρει η ανακοίνωση, η MARMOMAC αποτέλεσε κέντρο εκπαίδευσης και διαλόγου με πάνω από 40 συνέδρια και εργαστήρια, μέσω πρωτοβουλιών όπως το ThePlus Theatre και το A Matter of Stone. Σημαντικό ήταν επίσης το εκπαιδευτικό πρόγραμμα για αρχιτέκτονες στην Ακαδημία MARMOMAC.
  Δυο διακρίσεις για την Ελλάδα
  Η Ελλάδα στη φετινή διοργάνωση είχε δύο διακρίσεις:
  1. Για πρώτη φορά φέτος, μέσω ειδικής βράβευσης από την Ένωση Γυναικών Μαρμάρου της Ιταλίας (Le Donne del Marmo), τιμήθηκαν 2 «πρέσβειρες» της γυναικείας επιχειρηματικότητας του κλάδου, για τη σημαντική συμβολή τους στην εξέλιξη και ανάδειξη του μαρμάρου παγκοσμίως. Μία απόντος βραβευθείσες και εκπροσωπώντας τη διεθνή διάσταση του θεσμού, ήταν η Ειρήνη Παπαγιαννούλη, διευθύντρια μάρκετινγκ της εταιρείας Αφοί Ι. Παπαγιαννούλη Α.Ε., η οποία είναι και ενεργό μέλος του ΣΕΜΜΘ.
  2. Η Ελληνική εταιρεία «Stonetech», επίσης ενεργό μέλος του ΣΕΜΜΘ, διακρίθηκε και τιμήθηκε με το Βραβείο «Best Communicator», στην κατηγορία Διεθνούς Σχεδιασμού για τον περίπτερό της στην έκθεση.
  Αναφερόμενος στην επιτυχημένη παρουσία της χώρας μας στην 58η Marmomac, ο διευθύνων σύμβουλος της Enterprise Greece, Δρ. Μαρίνος Γιαννόπουλος, δήλωσε ότι: «Η επιτυχημένη συνεργασία μας με τον Σύνδεσμο Επιχειρήσεων Μαρμάρου Μακεδονίας Θράκης, έχει συμβάλει στην ουσιαστική ενδυνάμωση της εικόνας και την αύξηση της προστιθέμενης αξίας του “brand” του Ελληνικού Μαρμάρου στις διεθνείς αγορές. Στην εθνική αυτή προσπάθεια σημαντική είναι και η συμβολή των ίδιων των ελληνικών εταιρειών με την έντονη εξωστρέφειά τους αλλά και την πάντα προσεγμένη και εντυπωσιακή τους συμμετοχή σε διεθνείς εκθέσεις και παρουσιάσεις. Η εξαιρετική τους παρουσία και στην 58η Marmomac, ανέδειξε τη σημαντική θέση και την αναγνωρισιμότητα που κατέχει το Ελληνικό Μάρμαρο στην παγκόσμια αγορά. Η Enterprise Greece σε συνεργασία με τον Σύνδεσμο (ΣΕΜΜΘ), υποστηρίζοντας τις ελληνικές συμμετοχές σε ποικίλες δράσεις για την προώθηση του μαρμάρου στις σημαντικότερες διεθνείς εκθέσεις του κλάδου, συμβάλλει στη συνολική προβολή αυτού και των εταιρειών του, για την περαιτέρω ενίσχυση των εξαγωγών».
  Από την πλευρά του ο πρόεδρος του Συνδέσμου Επιχειρήσεων Μακεδονίας- Θράκης (ΣΕΜΜΘ), Γιώργος Λιανός, τόνισε: «Η MARMOMAC 2024, επιβεβαίωσε με τον πιο εμφατικό τρόπο την δεσπόζουσα θέση που έχει σε παγκόσμιο επίπεδο ως διεθνής έκθεση της Βιομηχανίας Μαρμάρου και Φυσικών Πετρωμάτων. Η συμμετοχή του Ελληνικού Μαρμάρου στη MARMOMAC ανέδειξε σε μεγάλης εμβέλειας κοινό, την εξέχουσα θέση του κλάδου στην παγκόσμια αγορά, τόσο μέσω των 40 εκθετών-Ελληνικών Εταιρειών, όσο και μέσω του περιπτέρου προβολής του Ελληνικού μαρμάρου και της εκτεταμένης προωθητικής εκστρατείας με σύνθημα “Greek Marble|Then. Now. Forever”, που επιτεύχθηκε σε συνεργασία του ΣΕΜΜΘ με την Ελληνική Εταιρεία Επενδύσεων και Εξωτερικού Εμπορίου (Enterprise Greece), για δεύτερη συνεχόμενη χρονιά.
  Εκ μέρους του Δ.Σ. του ΣΕΜΜΘ, καθώς και εκ μέρους όλων των μελών μας, θέλω να ευχαριστήσω τα στελέχη της Enterprise Greece, για την μέγιστη συμβολή τους στην υλοποίηση της φετινής συμμετοχής στη MARMOMAC, και εκφράζω τη βεβαιότητα ότι η συνέχιση της συνεργασίας του ΣΕΜΜΘ με την Enterprise Greece, θα συμβάλλει τα μέγιστα στην καθιέρωση του brand του Ελληνικού Μαρμάρου και στην προβολή του κλάδου στις επόμενες σημαντικές διεθνείς εκθέσεις».